DA Den Europæiske Unions Tidende C 20/32

Sag anlagt den 13. december 2006 — IBP og International Building Products France mod Kommissionen

(Sag T-384/06)

(2007/C 20/49)

Processprog: engelsk

Parter

Sagsøgere: IBP Ltd (Tipton, Det Forenede Kongerige) og International Building Products France SA (Sartrouville, Frankrig) (ved QC M. Clough og solicitor A. Aldred)

Sagsøgt: Kommissionen for De Europæiske Fællesskaber

Sagsøgernes påstande

— Beslutningen annulleres, for så vidt som den vedrører sagsøgerne med hensyn til perioden fra 23. november 2001 til 1. april 2004.

— Under alle omstændigheder annulleres den bøde, som sagsøgerne er blevet pålagt eller denne bøde nedsættes med et beløb, som Domstolen henset til alle de foreliggende omstændigheder finder passende.

— Kommissionen for De Europæiske Fællesskaber tilpligtes at betale sagsøgernes omkostninger.

Søgsmålsgrunde og væsentligste argumenter

Sagsøgerne har nedlagt påstand om delvis annullation af Kommissionens beslutning nr. K(2006) 4180 endelig udg. af 20. september 2006 i sag Comp/F-1/38.121 — Tilslutningsrør, hvorved Kommissionen lagde til grund, at sagsøgerne sammen med andre virksomheder havde overtrådt artikel 81 EF og artikel 53 i aftalen om Det Europæiske Økonomiske Samarbejdsområde ved at fastsætte priser, vedtage prislister, vedtage prisnedslag og rabatter, vedtage gennemførelsesmekanismer til indførelse af prisforhøjelser, tildeling af nationale markeder, tildeling af kunder og udveksling af andre handelsmæssige oplysninger.

Til støtte for deres søgsmål gør sagsøgerne gældende, at Kommissionen tilsidesatte artikel 81 EF, idet den konkluderede, at sagsøgerne tog del i en enkelt, kompliceret og vedvarende overtrædelse af artikel 81, EF i perioden fra den 23. november 2001 til den 1. april 2004, eftersom de for Kommissionen foreliggende beviser ifølge sagsøgerne ikke støtter denne konklusion.

Sagsøgerne gør endvidere gældende, at Kommissionen i strid med artikel 253 EF ikke har anført nogen begrundelse eller har anført en utilstrækkelig begrundelse for dens konklusioner.

Sagsøgerne gør endvidere gældende, at Kommissionen har tilsidesat deres ret til kontradiktion ved at lægge overtrædelser til grund uden forinden at have fremført argumenterne mod sagsøgerne i nogen meddelelse af klagepunkter eller at have tilladt sagsøgerne at fremsætte bemærkninger inden vedtagelsen af den anfægtede beslutning.

For så vidt angår annullation eller nedsættelse af den bøde, som sagsøgerne er blevet pålagt, gør de gældende, at:

a) Kommissionen undlod at anvende artikel 15, stk. 2, i forordning nr. 17 (1), artikel 23, stk. 2, i forordning nr. 1/2003 (2) og artikel 5, litra a), i retningslinjerne for beregningen af bøder fra 1998 (3)

b) Kommissionen har to gange pålagt International Building Products France en bøde på 5,63 mio. EUR for den samme adfærd

c) Kommissionen har foretaget en urigtig anvendelse af retningslinjerne for beregningen af bøder fra 1998 og

d) Kommissionen har foretaget urigtig anvendelse af bødefritagelsesmeddelelsen fra 1996. (4)

(1) Rådets forordning nr. 17 af 6.2.1962, Første forordning om anvendelse af bestemmelserne i traktatens artikler [81] og [82] (EFT 1959-1962, s. 81.)

(2) Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82 (EFT L 1, s. 1)

(3) Kommissionens meddelelse af 14.1.1998: Retningslinjer for beregningen af bøder i henhold til artikel 15, stk. 2, i forordning nr. 17 og artikel 65, stk. 5, i EKSF- traktaten (EFT 1998 C 9, s. 3).

(4) Kommissionens meddelelse om bødefritagelse eller bødenedsættelse i kartelsager (EFT 1996 C 207, s. 4).